**7. SUBVERSIVE FILM FESTIVAL / RETROSPEKTIVA TRINH T- MINH-HA**

U **subotu, 10. svibnja** u **20 sati** u Kinu Tuškanac, u sklopu retrospektive redateljice **Trinh T. Minh-ha** prikazujemo njen najrecentniji film *Noćni prolaz (Night Passage*, 2004.)

*Noćni prolaz* digitalni je film o prijateljstvu i smrti, zamišljen kao *hommage* klasičnom romanu **Kenjija Miyazawe**, *Milky Way Railroad*. Priča je to o duhovnom putovanju mlade žene u društvu najboljeg prijatelja i malenog dječaka u svijet bogatih međustvarnosti. Njihov pohod u zemlju „probuđenih snova“ i iz nje događa se tijekom duge vožnje noćnim vlakom. Redateljica elegantno opisuje svaki susret u dvodimenzionalnom prostoru jedinstvenom umjetničkom gestom i ingeniozno uokviruje prijelaz kroz niz ritmičkih sekvenci viđenih kroz prozor vlaka.

Nakon filma slijedi razgovor s **Trinh T. Minh-ha** u sklopu kojeg će joj i publika moći postavljati pitanja, a moderatorica je **Leonida Kovač** (teoretičarka, kustosica i docentica na Akademiji likovnih umjetnosti u Zagrebu).

**Trinh T. Minh-ha,**vijetnamsko-američka sineastica, te postkolonijalna i feministička teoretičarka, trenutačno živi u Tokiju, gdje predaje kao gostujući profesor na Institutu za rodne studije Sveučilišta Ochanomizu u Tokiju. Opus redateljice, spisateljice i skladateljice Trinh T. Minh-ha uključuje filmove *Prezime Vijet, ime* Nam (*Surname Viet Given Name Nam*, 1989.), *Remontaža (Reassemblage*, 1983.), *Goli prostori – življenje je kružno (Naked spaces – living is round*, 1985.), *Snimi sadržaj (Shoot for the Contents,* 1992.), *Priča o ljubavi* (A Tale of Love, 1995.) i *Četvrta dimenzija (The Fourth Dimension*, 2001.) te knjige *Framer Framed* (1992.) i *When the Moon Waxes Red* (1991.). Rođena je 1953. u Hanoiju, a odrasla u Saigonu. U dobi od 17 godina odlazi u SAD na fakultet i završava studij kompozicije i komparativne književnosti. Trinh T. Minh-ha radi kao profesorica rodnih studija i filma na Sveučilištu Berkeley u Kaliforniji.

<http://www.subversivefestival.com/filmski/5/47/retrospektiva-trinh-t-minh-ha>